Om nuwe molekules te ontdek, die bestes te kies vir ontwikkeling, te formuleer vir die beste kwaliteit, en die ontwikkelingsproses te dryf totdat ’n produk die mark sien is ’n baie duursame en lang proses. Dit is daarom ’n plesier vir Bayer se saadbehandelingsbesigheid om CREATE® 300FS bekend te stel – ’n nuwe vloeibare sistemiese swamdoder-saadbehandelingsmiddel met die aktiewe bestanddeel Prothioconazole (triazole) vir die beheer van saadverrotting en saailing-verwelksiekte asook die onderdrukking van kop- en pluimvrot wat veroorsaak word deur Sphacelotheca reiliana in mielies.
CREATE® 300FS is ’n koste-effektiewe swamdoder wat die produsent gemoedsrus sal gee en ’n belangrike rol speel in die mieliebeskermingsprogram. Die produk het sy staal gewys in klein- en grootskaalse navorsing en het daardeur ook sy plek verower as ’n basis-toevoeging tot die DEKALB®- en Acceleron®-saadbehandelingspakket in die plek van Baytan® 150FS.